Coligny: Seun se identiteit steeds nie bekend; mans in hofVragmotors wat deur betogers in Coligny in Noordwes aan die brand gesteek is (25 April 2017). Foto: Facebook via Marlene Roux Die 12-jarige seun wat in Coligny in Noordwes dood is nadat hy na bewering van ŉ bewegende bakkie afgespring het, was teen Donderdagmiddag, ŉ week ná sy dood, steeds nie geïdentifiseer nie. Brig. Sabata Mokgwabone, woordvoerder van die polisie, het bevestig die polisie sukkel steeds om die seun se identiteit vas te stel. Intussen sal twee mans vandag in die hof verskyn in verband met die seun se dood. Maroela Media het vroeër berig Pieter Karsten, die werkgewer van die twee mans, het in ŉ onderhoud met RSG se Monitor en Spektrum gesê die mans het twee seuns betrap dat hulle sonneblomme uit boere se landerye gesteel het. Hulle het vir die seuns gesê om agter op hul bakkie te klim sodat die mans hulle polisiestasie toe kon vat. Die een seun het weggehardloop en die ander seun het agter op die bakkie geklim. Karsten beweer toe die bakkie om ŉ draai spoed verminder het, het die seun van die steeds bewegende voertuig afgespring. Hy het ernstige beserings opgedoen en is later oorlede. Sy dood het gewelddadige betogings tot gevolg gehad waartydens minstens drie huise en drie vragmotors aan die brand gesteek en verskeie winkels geplunder is. Mokgwabone het vroeër gesê die twee mans, onderskeidelik 26 en 33 jaar oud, is Dinsdag in verband met die seun se dood in hegtenis geneem. Talle ander verdagtes is ook in hegtenis geneem in verband met die geweld, beskadiging van eiendom en plundering van winkels in dié dorp, asook in Blydeville net buite Lichtenburg. Lees alle vorige berigte oor Coligny op Maroela Media.